google/wiki40b huggingface dataset:
Αγωγή

Τρόπος άσκησης

Η αγωγή ασκείται με κατάθεσή της στο δικαστήριο προς το οποίο απευθύνεται και με επίδοση σε αυτόν κατά του οποίου στρέφεται. Απλή κατάθεσή της χωρίς επίδοση στον αντίδικο δεν αρκεί για να θεωρηθεί η αγωγή ως ασκηθείσα. Αυτός που την ασκεί ονομάζεται ενάγων και αυτός κατά του οποίου στρέφεται ονομάζεται εναγόμενος (ή καθ’ ου).
Η επίδοση της αγωγής στον εναγόμενο γίνεται κατά την Πολιτική Δικονομία με μέριμνα του ενάγοντος: ο τελευταίος, αφού καταθέσει την αγωγή στη Γραμματεία του Δικαστηρίου προς το οποίο απευθύνεται και προσδιοριστεί δικάσιμος (ημερομηνία της δίκης), οφείλει να αναθέσει σε δικαστικό επιμελητή της επιλογής του να την επιδώσει στον εναγόμενο μέσα σε ορισμένη προθεσμία πριν τη δικάσιμο.

Περιεχόμενο της αγωγής

Ο ενάγων στην αγωγή του οφείλει να κατονομάζει το δικαστήριο προς το οποίο απευθύνεται και τον εναγόμενο. Επίσης οφείλει να εκθέτει με σαφήνεια τα πραγματικά περιστατικά, στα οποία στηρίζεται η αξίωσή του (ιστορική βάση) και το αίτημά του (αιτητικό). Δεν οφείλει να αναφέρει τις διατάξεις νόμου στις οποίες στηρίζεται η αξίωσή του (νομική βάση)· με βάση την αρχή iura novit curia (=ο δικαστής γνωρίζει τους νόμους) το δικαστήριο θα υπαγάγει μόνο του τα πραγματικά περιστατικά στον ορθό κανόνα δικαίου. Στην πράξη πάντως συνήθως αναφέρεται και η νομική διάταξη που θεμελιώνει το δικαίωμα του ενάγοντος. Η αγωγή είναι υποχρεωτικά έγγραφη και υπογράφεται από τον πληρεξούσιο δικηγόρο του ενάγοντος, εκτός από τις περιπτώσεις όπου δεν είναι υποχρεωτική η παράσταση με δικηγόρο στο δικαστήριο (ουσιαστικώς μόνον στις Μικροδιαφορές). Πλέον, με τον Ν. 4335/2015, καταργήθηκε η δυνατότητα προφορικής ασκήσεως αγωγής σε μικρά και απομακρυσμένα ειρηνοδικεία.

Διοικητική Δικονομία

Η αγωγή προβλέπεται ως ένδικο βοήθημα και στο Διοικητικό Δίκαιο ενώπιον των Διοικητικών Δικαστηρίων, για τις περιπτώσεις που ο διοικούμενος (ο πολίτης) ζητά από το δικαστήριο να καταδικαστεί το κράτος να του καταβάλει ορισμένο ποσό.
Χριστιανική θεολογία

Η χριστιανική θεολογία είναι η θεολογία της χριστιανικής πίστης και πρακτικής. Μια τέτοια μελέτη επικεντρώνεται κυρίως στα κείμενα της Παλαιάς Διαθήκης και της Καινής Διαθήκης, καθώς και στη χριστιανική παράδοση. Οι Χριστιανοί θεολόγοι χρησιμοποιούν βιβλική εξήγηση, ορθολογική ανάλυση και επιχειρήματα.
Κανναβιδιόλη

Νευρολογικές δράσεις.

Η Κανναβιδιόλη θεωρείται σπασμολυτικό για τα ζώα, όμως μελέτες σε ανθρώπους δεν έχουν δείξει τέτοια αποτελέσματα. Το 2015 ξεκίνησε μελέτη σε τυχαίους ασθενείς για την αντιμετώπιση επιληπτικών συνδρόμων. Επίσης η CBD είναι νευροπροστατευτική για τα ζώα.
Ντριμπλάρισμα

Σε διάφορα αθλήματα, το ντριμπλάρισμα αναφέρεται στους ελιγμούς με μια μπάλα γύρω από έναν αμυντικό μέσω σύντομων επιδέξιων κινήσεων. Ο σκοπός μιας τέτοιας δράσης είναι η προσπέραση ενός αμυντικού νόμιμα και η δημιουργία ευκαιριών για σκοράρισμα.

Ποδόσφαιρο

Στο ποδόσφαιρο, η ντρίμπλα είναι μία από τις πιο δύσκολες δεξιότητες για τον έλεγχο της μπάλας και από τις πιο χρήσιμες κινήσεις στην επίθεση. Στο παιχνίδι, οι παίκτες προσπαθούν να προωθήσουν την μπάλα προς το τέρμα του αντιπάλου τους μέσω της ντρίμπλας (τρέξιμο με την μπάλα κοντά στα πόδια τους).
Η ντρίμπλα είναι συχνά πολύτιμη, κυρίως στο τρίτο μέρος του γηπέδου ή στα άκρα, όπου πραγματοποιούνται οι περισσότερες επιθέσεις. Συχνά δημιουργεί ανοικτό χώρο σε στενά σημεία όπου ο ντριμπλέρ μαρκάρεται καλά από έναν αμυντικό, και μπορεί είτε να σκοράρει ή να δημιουργήσει ευκαιρίες μετά από μια επιτυχημένη ντρίμπλα. Ωστόσο, μια κακή ντρίμπλα μπορεί να οδηγήσει στην απώλεια της κατοχής όταν η μπάλα παρεμποδίζεται ή όταν αντιμετωπιστεί από έναν αμυντικό με τάκλιν.

Καλαθοσφαίριση

Στο καλαθοσφαίριση, ντρίμπλα είναι ο νόμιμος τρόπος προώθησης της μπάλας από έναν παίκτη, σε αντίθεση με την πάσα σε ένα άλλο παίκτη ή γύρισμα για το καλάθι. Εκτελείται με το χτύπημα της μπάλας στο πάτωμα συνεχώς με το ένα χέρι, ενώ περπατάει ή τρέχει στο παρκέ.
Η ντρίμπλα επιτρέπει πολύ πιο γρήγορη κίνηση και ως εκ τούτου περισσότερες ευκαιρίες για σκοράρισμα. Παρέχει επίσης την ευκαιρία στους παίκτες της αντίπαλης ομάδας να "κλέψουν" την μπάλα. Μόλις ένας παίκτης σταματήσει την ντρίμπλα και κρατάει την μπάλα, πρέπει να την περάσει είτε σε άλλο παίκτη ή να σουτάρει: αν ο παίκτης συνεχίζει να ντριμπλάρει, τότε ο διαιτητής διακόπτει το παιχνίδι για "μεταφορά της μπάλας", και δίνει την μπάλα πίσω στην άλλη ομάδα. Διπλή ντρίπλα καλείται όταν ένας παίκτης προσπαθεί να ντριμπλάρει με τα δύο χέρια ταυτόχρονα.
Καρφάς Χίου

Ο όρμος και η παραλία

Ο όρμος Καρφάς, στο κέντρο περίπου της ανατολικής ακτής της νήσου Χίου, ορίζεται προς βορρά από το Ακρωτήριο της Αγίας Ελένης, που είναι και το ανατολικότερο σημείο ολόκληρης της νήσου, και προς νότο από το ακρωτήριο Πούντα. Το δεύτερο είναι το πλησιέστερο σημείο της νήσου Χίου προς τη μικρασιατική ακτή (6,5 χιλιόμετρα και 4,3 από τη βραχονησίδα Πάσπαργος, που ανήκει στην Τουρκία).
Ο όρμος είναι πολύ γνωστός για την εκτεταμένη αβαθή αμμουδιά του, ίσως μία από τις πλέον αβαθείς («ρηχές») όλων των ελληνικών νησιών, πράγμα εντυπωσιακό, καθώς η ξηρά δεν είναι πεδινή. Ο βυθός αποτελείται από άμμο, χωρίς καθόλου φυκιάδες ή πέτρες, ακόμα και σε μεγάλη απόσταση από την ακτή: μια πραγματική υποθαλάσσια έρημος. Το γεγονός αυτό προσέλκυσε τον θερινό τουρισμό και έτσι, στα μόλις δύο παλαιά (από τη δεκαετία του 1960) παραθαλάσσια εστιατόρια, «του Καρατζά» στο κέντρο της ακτής και «του Γιαμού» στο νότιο μέρος, προστέθηκαν μετά το 1980 πολλά ενοικιαζόμενα δωμάτια, δύο μεγάλα ξενοδοχεία (στο βόρειο άκρο και το κεντρικό τμήμα) και πολλά μικρά καταστήματα με τουριστικά είδη. Είναι ουσιαστικά το πιο μεγάλο τουριστικό θέρετρο του νησιού. Η παραλία είναι πια οργανωμένη, διαθέτει ναυαγοσώστη, ομπρέλες και ξαπλώστρες. Αρκετά μπαρ και καφετέριες προστέθηκαν αργότερα. Οπωσδήποτε υπήρξε μια επιβάρυνση στο περιβάλλον και στην, απόλυτη μέχρι τότε, καθαρότητα της θάλασσας. Το παλαιό εξωκλήσι του Αγίου Γεωργίου δυτικά και η γυναικεία μονή του Αγίου Κωνσταντίνου βορειοδυτικά πλαισιώνουν την κορυφογραμμή πάνω από τον όρμο.
Φρανκ Γουίλτσεκ

Βιογραφικά στοιχεία

Ο Γουίλτσεκ γεννήθηκε στη μικρή πόλη Μινίολα της πολιτείας της Νέας Υόρκης, από γονείς πολωνικής και ιταλικής καταγωγής. Πήγε σε δημόσιο σχολείο στο Κουίνς. Οι γονείς του κατάλαβαν ότι ήταν κάτι το εξαιρετικό από την εφηβική του ηλικία, εν μέρει από τα αποτελέσματα ενός τεστ IQ. Αναθράφηκε ως Ρωμαιοκαθολικός Χριστιανός.
Πήρε πτυχίο στα μαθηματικά από το Πανεπιστήμιο του Σικάγου το 1970, μεταπτυχιακό (Master) στα μαθηματικά από το Πανεπιστήμιο Πρίνστον το 1972 και διδακτορικό στη φυσική από το Πρίνστον το 1974. Είναι καθηγητής της φυσικής (έδρα Herman Feshbach) στο MIT. Έχει εργασθεί επίσης στο Ινστιτούτο Προχωρημένων Σπουδών του Πρίνστον και στο Ινστιτούτο θεωρητικής φυσικής Κάβλι στο Πανεπιστήμιο της Καλιφόρνια στη Σάντα Μπάρμπαρα.
Ο Γουίλτσεκ έχει τιμηθεί με πολλά βραβεία και διακρίσεις. Είναι νυμφευμένος με τη συγγραφέα και δημοσιογράφο Μπέτσυ Ντεβάιν (Betsy Devine, γενν. 1946) από τις 3 Ιουλίου 1973 και έχουν δύο κόρες, την Άμιτυ και τη Μίρα.
Ο Γουίλτσεκ διακήρυξε ότι «το Σύμπαν ενσωματώνει όμορφες ιδέες», αλλά «παρότι αυτό μπορεί να εμπνεύσει μια μεταφυσική ερμηνεία, δεν την απαιτεί».
Το 2014 ο Γουίλτσεκ, ο Χώκινγκ και δύο άλλοι επιστήμονες έγραψαν μία επιστολή προειδοποιώντας ότι: «Η επιτυχία στη δημιουργία τεχνητής νοημοσύνης θα ήταν το σημαντικότερο γεγονός στην ανθρώπινη ιστορία. Δυστυχώς, ίσως να είναι και το τελευταίο, εκτός και αν μάθουμε πώς να αποφεύγουμε τους κινδύνους της.» Ο Γουίλτσεκ είναι μέλος της Επιστημονικής Συμβουλευτικής Επιτροπής στο Ινστιτούτο για το Μέλλον της Ζωής, έναν οργανισμό που δρα για τον περιορισμό των υπαρξιακών κινδύνων που αντιμετωπίζει η ανθρωπότητα, ιδίως από την προηγμένη τεχνητή νοημοσύνη.
Το 2012 είχε προτείνει την ύπαρξη χρονοκρυστάλλων.Αυτή η πρόβλεψη επιβεβαιώθηκε πειραματικά το 2016.
Θεμιστοκλής Πετροκόκκινος

Ο Θεμιστοκλής Π. Πετροκόκκινος ήταν Έλληνας έμπορος και τραπεζικός του 19ου αιώνα με καταγωγή από τη Χίο, που διετέλεσε κεντρικός τραπεζίτης της Βραζιλίας.
Ο Θεμιστοκλής ήταν μέλος της επιφανούς χιώτικης Οικογένειας των Πετροκόκκινων. Μετανάστευσε στη Βραζιλία, όπου έζησε για τριάντα περίπου χρόνια στην τότε πρωτεύουσα της χώρας Ρίο ντε Τζανέιρο, ασχολούμενος αρχικώς με το εμπόριο και στη συνέχεια με τον τραπεζικό κλάδο. Την περίοδο της βασιλείας του δεύτερου και τελευταίου Αυτοκράτορα της Βραζιλίας Πέτρου Β΄, ο Πετροκόκκινος διορίσθηκε διοικητής της αυτοκρατορικής Τράπεζας της Βραζιλίας (Banco do Brasil), που τότε ήταν η κεντρική τράπεζα της χώρας. Στη θέση αυτή παρέμεινε επί σειρά ετών, «έχων τιμήν σπανίως αποδιδομένην εις ξένους». Στη συνέχεια ίδρυσε και διεύθυνε για λίγα χρόνια μία άλλη μεγάλη τράπεζα, και ταυτόχρονα μεγάλη σιδηροδρομική εταιρεία «και ετέραν ιπποσιδηροδρόμου».
Στη συνέχεια ο Θεμιστοκλής Πετροκόκκινος εγκαταστάθηκε κοντά στους συγγενείς του στην Ευρώπη. Πέθανε στο Μόντε Κάρλο στις αρχές Απριλίου 1887.
2380 Χεϊλονγκτσιάνγκ

Φυσικά χαρακτηριστικά

Ο φασματικός τύπος του Χεϊλονγκτσιάνγκ είναι S (λιθώδης). Ο Χεϊλονγκτσιάνγκ περιστρέφεται γύρω από τον εαυτό του μία φορά κάθε 11 ώρες και 14 λεπτά.
Μιχάλης Ζιώγας

Βιογραφικό

Γεννήθηκε το 1962 και ξεκίνησε την καριέρα του από τη Λάρισα με την οποία διακρίθηκε και γνώρισε επιτυχίες.Είχε καθοριστικό ρόλο στο πρωτάθλημα της ΑΕΛ το 1988, όντας εκείνη τη χρονιά ο πρώτος της σκόρερ της ομάδας και δεύτερος του πρωταθλήματος με 16 τέρματα. Μεγάλη στιγμή της καριέρας του ήταν ο τελικός Κυπέλλου του 1985 όταν σημείωσε 2 γκολ απέναντι στον τότε πρωταθλητή ΠΑΟΚ και έδωσε στη Λάρισα τον πρώτο τίτλο της ιστορίας της.
Μετά τη Λάρισα αγωνίστηκε αρχικά στον Λεβαδειακό όπου είχε μια επιτυχημένη σεζόν. Επόμενη ομάδα του ήταν ο Άρης και αμέσως μετά ο  Ιωνικός.Την επόμενη χρονιά βρέθηκε στον Ολυμπιακό Βόλου.Την επόμενη χρονιά έπαιξε στον ΑΟ Βελισσαρίου και έκλεισε την ποδοσφαιρική του καριέρα στην ΑΕ Τυρνάβου.Στην ίδια ομάδα μετά από λίγο ξεκίνησε και την προπονητική του καριέρα.

Διεθνής

Ο Ζιώγας ήταν 3 φορές διεθνής με την Εθνική Ελλάδος πραγματοποιώντας το ντεμπούτο του στις 19 Φεβρουαρίου του 1986.
Επίσης, το 1984 και το 1987 έπαιξε σε 2 ματς με την Ολυμπιακή Εθνική ομάδα.
Εξάγραμμο (νόμισμα)

Το εξάγραμμο υπήρξε μεγαλόσχημο αργυρό νόμισμα της Βυζαντινής Αυτοκρατορίας, σε κυκλοφορία κυρίως κατά τον 7ο μ.Χ. αιώνα. Το προηγούμενο αργυρό νόμισμα ήταν η σίλικα.
Με εξαίρεση ορισμένες ειδικές εκδόσεις του 6ου αιώνα, στο νομισματικό σύστημα της πρώιμης Βυζαντινής Αυτοκρατορίας τα αργυρά νομίσματα δεν χρησιμοποιούνταν, κυρίως λόγω της εξαιρετικά κυμαινόμενης τιμής του πολύτιμου μετάλλου. Μόνο υπό τον Αυτοκράτορα Ηράκλειο (βασ. 610-641) κόπηκαν κάποια νέα αργυρά νομίσματα, για τις ανάγκες που προέκυψαν από τον πόλεμο μεταξύ Βυζαντινών και Σασσανιδών (602-628)· η δε πρώτη ύλη γι' αυτά αντλήθηκε από την κατάσχεση αργυρών εκκλησιαστικών σκευών. Τα εξαγράμματα έλαβαν την ονομασία τους κατ' αντιστοιχία του βάρους τους, ήτοι έξι γράμματα (υπολογίζεται σε 6,84 γραμμάρια), ενώ η συναλλαγματική τους αντιστοιχία ήταν 12 προς 1 χρυσό σόλιδο. Η χρήση του συνεχίστηκε και μετά τη βασιλεία του Ηρακλείου, υπό τον Κώνστα Β΄ (βασ. 641-668), περίοδο από την οποία και προέρχονται τα περισσότερα σωζόμενα δείγματα. Υπό τον Κωνσταντίνο Δ΄ (βασ. 668-685) η χρήση των εξαγράμμων σταδιακά εξασθενεί και περιορίζεται μόνο σε ειδικές εκδόσεις, έως την πλήρη κατάργησή τους υπό τον Αυτοκράτορα Αναστάσιο Β΄ (βασ. 713-715). Το έτος 720 ένα νέο αργυρό νόμισμα κάνει την εμφάνισή του, με το όνομα μιλιαρήσιο, υπό τον νέο Αυτοκράτορα Λεοντα Γ΄ τον Ίσαυρο (βασ. 717-741).
Λίμνη Μίνκοβο

Η Λίμνη Μίνκοβο (βουλγαρικά : Минково езеро) ή Ταμιευτήρας Μίνκοβο (βουλγαρικά : Язовир Минково) είναι μικρή τεχνητή λίμνη της Βουλγαρίας κοντά στο χωριό Πολκοβνίκ Μίνκοβο όπου οφείλει το όνομα της. Βρίσκεται στην βορειοανατολική Βουλγαρία στην Επαρχία του Ντόμπριτς, στην ιστορική περιοχή της Νότιας Δοβρουτσάς και στον Δήμο Ντόμπριτς, απέχει 10 χλμ περίπου από την πόλη του Ντόμπριτς.
Η λίμνη κατασκευάστηκε με την δημιουργία αναχώματος στην μία πλευρά της κι έχει σχήμα τριγώνου. Η περιοχή της λίμνης ονομάζεται επίσημα Αλειευτικό κέντρο Μίνκοβο (Риболовен парк Минково) ανήκει στον Δήμο Ντόμπριτς ο οποίος την έχει εμπλουτίσει με ψάρια και την παραχωρεί σε ιδιώτη ο οποίος την ενοικιάζει σε ερασιτέχνες αλιείς. Η λίμνη διαθέτει επτά ειδικά αλιευτικά σημεία και διαθέτει μικρό κτίριο - εστιατόριο.
Άγαλμα του Ώρου αρ. 25 της Γλυπτοθήκης του Μονάχου

Ερμηνεία και ιστορική τοποθέτηση

Το άγαλμα παριστάνει τον αρχαίο Αιγυπτιακό θεό Ώρο, και πιθανώς να ήταν στημένο στον ναό της Ίσιδος στην Ρώμη. Πρόκειται για γνήσιο έργο αιγυπτιακής γλυπτικής του Νέου Βασιλείου.
IPhone OS 1

1.0.1 (1C25)

Το iPhone OS 1.0.1 κυκλοφόρησε στις 31 Ιουλίου 2007 και ήταν η πρώτη ενημέρωση του iPhone OS 1. Περιείχε μια ενημέρωση ασφαλείας για το Safari

1.0.2 (1C28)

Το iPhone OS 1.0.2 κυκλοφόρησε στις 21 Αυγούστου 2007. Διόρθωσε κάποια προβλήματα, ενώ προσέθεσε τη δυνατότητα για αναζήτηση διευθύνσεων πολλαπλών γραμμών στους Χάρτες.

1.1 (3A100a / 3A101a)

Το iPhone OS 1.1 κυκλοφόρησε στις 14 Σεπτεμβρίου 2007. Περιλάμβανε τη νέα εφαρμογή για το iTunes Store.

1.1.1 (3A109a / 3A110a)

Το iPhone OS 1.1.1 κυκλοφόρησε στις 27 Σεπτεμβρίου 2007. Μεταξύ άλλων περιλάμβανε μια συντόμευση με την οποία κατευθυνόσουν στις "αγαπημένες" επαφές ή στο χειριστήριο της εφαρμογής "iPod" κάνοντας διπλό κλικ στο Κουμπί Αφετηρίας, δυνατότερη ένταση ήχου καθώς και ανανεωμένη εμφάνιση για την Αριθμομηχανή.

1.1.2 (3B48b)

Το iPhone OS 1.1.2 κυκλοφόρησε στις 12 Νοεμβρίου 2007 και περιλάμβανε μικρές αλλαγές και διορθώσεις προβλημάτων.

1.1.3 (4Α93)

Το iPhone OS 1.1.3 κυκλοφόρησε στις 15 Ιανουαρίου 2008 και ήταν δωρεάν για τα iPhone, ενώ κόστιζε $19.95 για τα iPod Touch. Περιείχε νέες εφαρμογές για το iPod Touch, τη δυνατότητα μετακίνησης των εικονιδίων στην Οθόνη Αφετηρίας, τη δυνατότητα εύρεσης της τοποθεσίας του χρήστη στην εφαρμογή "Χάρτες" και άλλα.

1.1.4 (4A102)

Το iPhone OS 1.1.4 κυκλοφόρησε στις 26 Φεβρουαρίου 2008. Περιλάμβανε διορθώσεις προβλημάτων, όπως η αύξηση του frame rate στην κάμερα της συσκευής.

1.1.5 (4Β1)

Το iPhone OS 1.1.5 κυκλοφόρησε στις 15 Ιουλίου 2008 μόνο για το iPod Touch. Περιλάμβανε διορθώσεις ασφαλείας για τους χρήστες που προτίμησαν να μην αγοράσουν το iPhone OS 2.
2229 Μετζάρκο

Φυσικά χαρακτηριστικά

Τα φυσικά χαρακτηριστικά του Μετζάρκο είναι άγνωστα.
Κυβέρνηση Ανδρέα Παπανδρέου 1981

Εσωτερική πολιτική

Από την κυβέρνηση Παπανδρέου αναγνωρίζεται η Εθνική Αντίσταση,ιδρύεται το Εθνικό Σύστημα Υγείας, καθιερώνεται ο πολιτικός γάμος, το έτος κτήσης του δικαιώματος του εκλέγειν είναι στα 18, εισήχθη το μονοτονικό σύστημα και καταργείται η σχολική ενδυμασία (1982), θεσπίζονται διάφορα επιδόματα και αναγνωρίζεται το εργατικό ατύχημα, καταργείται ο αναχρονιστικός θεσμός της προίκας και εξισώνονται τα δύο φύλα σύμφωνα με το νέο οικογενειακό δίκαιο, αναγνωρίζεται η γενοκτονία των Ελλήνων του Πόντου και παραχωρείται άδεια επιστροφής στην Ελλάδα στους πολιτικούς πρόσφυγες του Δημοκρατικού Στρατού. Καταργείται η Ελληνική Χωροφυλακή και η Αστυνομία Πόλεων και συγχωνεύονται σε ένα ενιαίο σώμα, την Ελληνική Αστυνομία, αποστρατικοποιείται η ΥΕΝΕΔ και μετονομάζεται σε ΕΡΤ2, συστήνεται ο Εθνικός Οργανισμός Φαρμάκων, επέκταση της πενθήμερης εργασίας, άδεια με αποδοχές, καθιέρωση της ΑΤΑ , μείωση των ωρών εργασίας σε 40, κατάργηση της ακαδημαϊκής έδρας  και η κοινωνικοποίηση των προβληματικών επιχειρήσεων , η θέσπιση του συναινετικού διαζυγίου, η κατανομή της διατροφής κατά την ανάγκη και η κατάργηση του νόμου περί τεντιμποϋσμού ήταν μερικά ακόμη μέτρα που ελήφθησαν. 
  Το νομοθετικό και θεσμικό έργο των κυβερνήσεων του Ανδρέα Παπανδρέου

Εξωτερική πολιτική

Η εξωτερική πολιτική της κυβέρνησής του ήταν αρκετά δραστήρια. Τον Μάρτιο του 1985, με πρότασή του, το Ευρωπαϊκό Συμβούλιο καθιέρωσε τα Μεσογειακά Ολοκληρωμένα Προγράμματα (ΜΟΠ), η εφαρμογή των οποίων στόχευε στη βελτίωση των κοινωνικοοικονομικών διαρθρώσεων στις λιγότερο ανεπτυγμένες περιοχές της Κοινότητας. Το 1985 η Ελλάδα επιτυχώς σταματά τη επιτυχημένη διένεξη Γαλλίας και Λιβύης, οι οποίες υποστήριζαν αντιμαχόμενες δυνάμεις στο Τσαντ, που υπέγραψαν τη «Συμφωνία της Ελούντας». Ο Ανδρέας Παπανδρέου ήταν ένας εκ των έξι ηγετών των τεσσάρων Ηπείρων (Ευρώπη, Αφρική, Ασία, Αμερική) οι οποίοι πήραν την πρωτοβουλία κίνησης υπέρ της παγκόσμιας ειρήνης και αφοπλισμού των υπερδυνάμεων. Στη 1 Μαρτίου 1982 πραγματοποιήθηκε η πρώτη επίσκεψη Έλληνα πρωθυπουργού στην Κύπρο.
Φεντερίκο Μακέντα

Συλλογική Καριέρα

Ο Μακέντα έκανε τα πρώτα ποδοσφαιρικά του βήματα στην ακαδημία της Λάτσιο, αλλά εντάχθηκε στη Μάντσεστερ Γιουνάιτεντ όταν έφτασε την ηλικία των 16 ετών το 2007. Υπέγραψε επαγγελματικό συμβόλαιο με τους κόκκινους διαβόλους τον Αύγουστο του 2008. Στο ντεμπούτο του με την φανέλα της Μάντσεστερ τον Απρίλιο του 2009, στην αναμέτρηση ενάντια στην Άστον Βίλα, σκόραρε το νικητήριο τέρμα. Ο Μακέντα πέρασε τα επόμενα δύο χρόνια στο περιθώριο της πρώτης ομάδας της Γιουνάιτεντ, πριν δοθεί δυο φορές με δανεισμό - πρώτα στη Σαμπντόρια στην Ιταλία το 2011 και στη συνέχεια στους Κουίν Παρκ Ρέιντζερς το 2012. Στην συνέχεια δόθηκε ως δανεικός στις ομάδες ΦφΜ Στουτγκάρδη, Ντονκάστερ Ρόβερς και Μπέρμιγχαμ Σίτι. Αφού απέτυχε να εισέλθει στην πρώτη ομάδα της Μάντσεστερ Γιουνάιτεντ, ο Μακέντα έφυγε στο τέλος του συμβολαίου του τον Ιούνιο του 2014 και εν συνεχεία μεταγράφηκε στην Κάρντιφ Σίτι. Πέρασε δύο χρόνια εκεί, έχοντας επίσης ένα σύντομο δανεισμό στην Νότιγχαμ Φόρεστ. Στη συνέχεια αγωνίστηκε 18 μήνες με την φανέλα της Νοβάρα στη Σέριε Β. 
Στις 3 Σεπτεμβρίου του 2018 υπέγραψε συμβόλαιο τριετούς διάρκειας με τον Παναθηναϊκό. Ο Ιταλός επιθετικός αποτέλεσε την μία και μοναδική μεταγραφή ξένου παίχτη στην οποία είχαν δικαίωμα να προβούν οι πράσινοι κατά την μεταγραφική περίοδο Ιουλίου - Αυγούστου 2018 λόγω των περιορισμών στις μεταγραφές που είχαν επιβληθεί στον σύλλογο.Σε 26 συμμετοχές στην Σουπερλίγκα σκόραρε συνολικά 10 τέρματα και 1 τέρμα στο ελληνικό κύπελλο σε 2 συνολικά συμμετοχές.Συνολικα 11 τέρματα σε 28 συμμετοχές με τελευταία γκολ τα 2 τέρματα που σημείωσε στις 5 μαϊου του 2019 στον αγώνα εναντίον του Παναιτωλικού στο ΟΑΚΑ.

Διεθνής Καριέρα

Ο Μακέντα είναι πρώην Ιταλός διεθνής με τις ομάδες νέων, έχοντας κάνει εμφανίσεις για τις ομάδες κάτω των 16, 17, 19 ετών και 21. Όταν έκανε το ντεμπούτο στην ομάδα κάτω των 21 τον Αύγουστο του 2009 σε φιλικό αγώνα ενάντια στη Ρωσία και ήταν ο νεότερος παίκτης που το έκανε, σε ηλικία 17 ετών και 355 ημερών.
Λίμνη Κερίου

Ύπαρξη πετρελαίου

Στη λίμνη παρατηρείται ροή πίσσας  γεγονός που της προσδίδει ιδιαίτερο επιστημονικό ενδιαφέρον. Η ροή της πίσσας δεν είναι σταθερή, ούτε το ίδιο έντονη σε όλα τα σημεία της. Ύπαρξη πίσσας στη λίμνη αναφέρεται από την αρχαιότητα καθώς ο Ηρόδοτος κάνει αναφορά για ύπαρξη πίσσας σε λίμνη της Ζακύνθου. Επίσης ο περιηγητής Φρανσουά Ρενέ Σατωμπριάν που ταξίδεψε στην Ελλάδα το 1811 αναφέρει πως η Ζάκυνθος εκείνη την εποχή ήταν ξακουστή για το πετρέλαιο, όπως ήταν και τον καιρό του Ηρόδοτου αλλά και για την σταφίδα της που ανταγωνιζόταν την Κορινθιακή.

Μορφολογία της λίμνης

Η λίμνη βρίσκεται στο επίπεδο της θάλασσας και σε πολύ μικρή απόσταση από αυτή. Χωρίζεται από την θάλασσα από την αμμουδιά της παρακείμενης παραλίας και από έναν σύγχρονο δρόμο που έχει διανοιχτεί στην περιοχή. Παραμένει στεγνή στο μεγαλύτερο διάστημα του χρόνου και καλύπτεται από καλαμιές και άλλα φυτά. Περιτριγυρίζεται από σπίτια του σύγχρονου παραθεριστικού οικισμού και από πλούσια βλάστηση που εξακολουθεί να υπάρχει η οποία περιλαμβάνει κυρίως ελαιώνες.

Ο οικισμός της λίμνης Κερίου

Γύρω από την λίμνη και κατά μήκος της ακτής του κόλπου του Λαγανά έχει αναπτυχθεί ο ομώνυμος οικισμός. Αναγνωρίστηκε επίσημα το 1961 και εντάχθηκε στην τότε κοινότητα Κερίου. Από το 1999 ανήκε στον δήμο Λαγανά και από το 2011 στον δήμο Ζακύνθου. Ο πληθυσμός του σύμφωνα με την απογραφή του 2001 είναι 145 κάτοικοι.
Γεράσιμος Δ. Καγγελάρης

Βιογραφία

Ο ποιητής και εκδότης Γεράσιμος Δ. Καγγελάρης γεννήθηκε στο Αργοστόλι της Κεφαλονιάς στις 19 Νοεμβρίου 1890 και απεβίωσε στο Παρίσι στις 23 Ιανουαρίου 1925. Πέρασε τα παιδικά του χρόνια στο Σουέζ και τα εφηβικά στην Αλεξάνδρεια της Αιγύπτου, όπου μαθήτευσε στο δημοτικό και το γυμνάσιο των École des Frères του Port Tewfik και του Collège Sainte Catherine.
Δημοσίευσε τα πρωτόλειά του στη γαλλόφωνη αλεξανδρινή εφημερίδα "Le Phare d'Alexandrie" σε νεαρή ηλικία και υπήρξε ένας από τους πρώτους συντάκτες του φιλολογικού περιοδικού "Le Lotus", που κυκλοφόρησε το 1910 από το κολλέγιό του ως όργανο της "Académie Saint Jean-Baptiste de la Salle", που αποτελούσε τη φιλολογική εταιρεία των μαθητών του και της οποίας εξελέγη γραμματέας (1907-1908).
Έγραψε το σύνολο του έργου του στη γαλλική γλώσσα, αλλά τα ποιήματά του διακρίνονται για τον έντονα ελληνικό και πατριωτικό παλμό τους. Από το 1917 και μέχρι το τέλος της ζωής του διηύθυνε το μηνιαίο λογοτεχνικό περιοδικό "L'Orient Français", που εξέδωσε στο Παρίσι με σκοπό τη διάδωση των γαλλικών ιδεών στην Ανατολή. Εκτός από τη λογοτεχνία, έδειξε ιδιαίτερη κλίση και στη ζωγραφική. Και τα δύο του βιβλία είναι εικονογραφημένα από τον ίδιο.
Αδελφή του ήταν η διανοούμενη Αικατερίνη Δ. Καγγελάρη.
Αντώνης Γιαννίδης

Βιογραφία

Έπαιξε πρώτη φορά στο θέατρο μαζί ερασιτεχνικά συμμετέχοντας στο χορό του Οιδίποδα Τυράννου, σε μια παράσταση που είχε δώσει ο Αιμίλιος Βεάκης στην Κωνσταντινούπολη στις 4/12/1921. Το 1922 έπαιξε σε παραστάσεις της «Δραματικής Σχολής Κωνσταντινουπόλεως». 
Μετά το 1922 κατέφυγε μαζί με τους φίλους του Βακαλό και Καστανάκη στο Παρίσι, όπου παρέμεινε τέσσερα χρόνια σπουδάζοντας στη Σχολή Ανατολικών Γλωσσών και παίρνοντας μαθήματα υποκριτικής και σκηνοθεσίας. Το 1926 ήρθε στην Αθήνα, και δούλεψε με τους μεγάλους θιάσους της εποχής για περίπου 20 χρόνια. Κατά τη διάρκεια της κατοχής υπήρξε μέλος του ΕΑΜ. Το 1946 ίδρυσε μαζί με το Βεάκη και τον Σεβαστίκογλου τον θίασο "Ενωμένοι Καλλιτέχνες". 
Ξαναγύρισε για λίγο στο Παρίσι το 1947 μετά  ως μέλος θιάσου στην Πράγα, στη Γιουγκοσλαβία, στη Ρουμανία και τη Βουλγαρία. Το 1948-49, περιόδευσε σε περιοχές που έλεγχε ο ΔΣΕ. Η πολιτική του στράτευση αυτή  τον οδήγησε μετά τη λήξη του εμφυλίου πολέμου στην Τασκένδη όπου συνέχισε τις θεατρικές σπουδές του. Εκεί συμμετείχε με μεγάλη επιτυχία σε παραστάσεις του Γιώργου Σεβαστίκογλου. Από το 1956 και μέχρι το θάνατό του εργάστηκε ως ραδιοφωνικός εκφωνητής στη Μόσχα.